પરંતુ, લતાજીને એ ‘મિસ’ કરતા હશે એમ માનવાનું મન એટલા માટે થાય કે દીકરા પંચમના પ્રથમ ગીત માટે સચિનદાએ સામેથી ફોન કર્યો! બે કલાકારો વચ્ચે ઝગડો તો હતો નહીં. તેમણે કાંઇ અંગુઠાનો નખ દાંતે લઈ જઈને સામસામે ‘કીટ્ટા’ થોડી કરી હતી? એક સંગીતકારે તેમનાં ગીતો ગાવા એક ગાયિકાને બોલાવવાં બંધ કરી દીધાં હતાં. બસ. નાનાં બાળકો કરતાં પણ અલગ લેવલની આ લુપાછુપી હતી. દાદા બર્મને ફોન જરૂર કર્યો; પણ તે પોતાના કોઇ રેકોર્ડિંગ માટે નહીં. એ પણ એકદમ થોડા ઝૂકી જાય? જો સામે સૂરોનાં મહારાણી હતાં; તો એ પોતે પણ મૂળે તો ત્રિપુરાના રાજવી ઘરાનાના પ્રિન્સ હતા. વળી, એ જેવા તેવા રાજકુમાર ક્યાં હતા?